Doitu zure babeskopiaren ezarpenak.

# Hobespenak

Déjà Dup konfiguratzeko, hautatu Editatuhobespenak.

# Babeskopiaren kokapena

Erabili goitibeherako zerrenda hau Déjà Dup aplikazioak babeskopia egiten edo leheneratzen duenean erabiliko duen babeskopiaren kokapena zehazteko:

# Hodei-zerbitzuak

Babeskopiarako kokapenetako batzuk hainbat enpresak hodeian informazioa biltegiratzeko eskaintzen dituzten zerbitzuak dira. Gigabyte bakoitzeko tasa txiki bat ordainduz, zure datuak gordetzen dituzte. Gomendagarria da hodeiko honelako zerbitzu bat erabiltzea, zure datuak ordenagailutik kanpo mantentzeko modu erraza baita (alegia, etxetik kanpo: hondamendia edo lapurreta gertatuz gero, zure datuak seguru egongo dira). Amazon S3, Rackspace Cloud Files eta Ubuntu One artean aukera dezakezu.

Zerbitzu hauek dirua kostatzen dute. Irakurri haien tasak arretaz erabiltzen hasi baino lehen.

# Euskarri aldagarria

Euskarri aldagarriak ikusi ahal izango dituzu zerrendan, esaterako kanpoko disko zurrunak edo flash-unitateak.

# Urruneko zerbitzariak

Hautatu urruneko zein zerbitzari-motara konektatu nahi duzun. Ondoren zerbitzari-informazioa sartu ahal izango duzu. Bestela, zure zerbitzariaren URLa ezagutzen baduzu, hautatu Kokapen pertsonalizatua eta sar ezazu hura.

# Karpeta lokala

Beharbada karpeta lokal bat ere hautatu nahiko duzu babeskopiaren kokapenerako. Kontuan izan babeskopiak nahiko handiak izan daitezkeela, beraz segurtatu nahiko leku libre daukazula.

# Zifratu babeskopiaren fitxategiak

Gomendagarria da zure datuak zifratzea datuak seguru egon daitezen. Zure babeskopiaren kokapenaren kontrol fisiko esklusiboa ez badaukazu, edo lapurtzen badizute, zifratutako babeskopiari esker besteek ezingo dute zure datuak begiratu.

Aktibatuta badago, pasahitza eskatuko dizu. Mantendu pasahitz hau toki seguruan, zure datuak leheneratzeko beharrezkoa izango baituzu.

Zifratzea gaituta dago modu lehenetsian.

# Sartu karpetetako fitxategiak

Hautatu babeskopia egingo diren direktorioen zerrenda. Sakatu Gehitu edo Kendu botoiak zerrenda moldatzeko. Zure datu propioak soilik babestu nahi badituzu, balio lehenetsia (Karpeta nagusia) aski da.

# Ez sartu karpetetako fitxategiak

Hautatu babeskopiarik egingo ez diren direktorioen zerrenda bat. Sakatu Gehitu edo Kendu botoiak zerrenda moldatzeko.

Zure datuetako batzuk oso handiak eta ez hain garrantzizkoak izan daitezke. Kasu horretan, denbora eta espazioa irabaziko duzu horien babeskopia egiten ez baduzu.

Kokapen batzuk modu lehenetsian kanpoan geratzen dira:

~/.adobe/Flash_Player/AssetCache

~/.cache

~/.gvfs

~/.Private

~/.recent-applications.xbel

~/.recently-used.xbel

~/.thumbnails

~/.xsession-errors

/proc

/sys

/tmp

# Egin babeskopia automatikoak denbora-tarte finkoetan

Aktibatu aukera hau Déjà Dup-ek babeskopia automatikoak egin ditzan. Hau gomendagarria da, horrela ez baitzaizu ahaztuko babeskopiak egitea. Babeskopiak erabilgarriagoak dira berriagoak direnean, beraz garrantzitsua da aldian-aldian egitea.

Babeskopia automatikoak desgaituta daude modu lehenetsian.

# Zenbatero egin babeskopia

Hautatu babeskopia automatikoetarako programaketa bat.

Babeskopia automatikoak astero programatuta daude modu lehenetsian.

# Mantendu babeskopiak

Hautatu babeskopien fitxategiak mantenduko diren gutxieneko denbora-tartea. Fitxategi hauek espazio gehiegi betetzen dutela ikusten baduzu, iraupen hau laburtu egin dezakezu. Inplementazio-xehetasunak direla eta, fitxategiak hautatutako denbora baino pixka bat luzeago manten daitezke. Ez da fitxategirik ezabatuko garaia baino lehen.

Babeskopiak betiko gordetzen dira modu lehenetsian, baina hala ere lehenago ezaba daitezke babeskopiaren kokapena espaziorik gabe geratzen bada.